X'aktarx li min ma jkollux argumenti u raġunijiet x'joffri jispiċċa biex jirrikorri għall-banalitajiet. It- trolls tas-soltu ħarġu bi ħġarhom biex jikkummentaw dwar ir-rikors kostituzzjonali li ppreżentajt fil-qorti 'l bieraħ li fih sostnejt li t-tneħħija ta' protesta minn misraħ l-Assedju l-Kbir minn aġenzija tal-gvern tammonta għal ċaħda tal-libertà tal-kelma. L-iskuża li ilha tinġieb li "dan huwa monument nazzjonali li hu ta' kulħadd" u mhux biss ta' dawk li jixgħelu x-xemgħat lil Daphne, issa ġġenġlet. Issa ħadd ma jista' jibqa' joħroġ igħajjat "u ajma, għaliex ma tersqux naqra lejn il-ġnub" speċjalment wara l-ammissjoni diretta ta' Owen Bonnici u n-nies ta' taħtu li kien bis-saħħa tiegħu li ġiet ordnata t-tneħħija. Wara kollox, lill-mafkar tal-Assedju l-Kbir għattewh bl-iskuża li l-irħam kellu bżonn ta' nofs ta' nhar tindifa broxk bl-aċtu u madwar xahar ta' kenn mix-xemx. Issa l-ħaddiema tat-tindif qegħdin jintbagħtu biex ineħħu l-fjuri u x-xemgħat minkejja l-fatt li dawn qed jitqiegħdu 'l barra sew mill-għata tal-mafkar. U allura t- trolls issa qed igħidu li jekk il-qorti tagħti sentenza fis-sens li l-kostituzzjoni tħares id-dritt taċ-ċittadini li jipprotestaw kontra l-gvern u li l-gvern m'għandux dritt iwaqqafhom, huma wkoll jkollhom id-dritt li jipprotestaw talli – per eżempju – mitilhom il-kelb jew biex ifakkru l-memorja ta' bużnannuhom li miet xurban f'qasir il-għomor. Speċi ta': jekk għandek dritt int, jien m'għandix dritt ukoll? Iva, ċertament għandek id-dritt kollu li tilgħabha tal-iblaħ meta tonqos li tiddistingwi bejn protesta politika u ċajta goffa. Din tixbaħ l-istorja ta' dak l-imħallef Amerikan li kien qal li għalkemm ma kellux il-ħila jfisser x'inhi l-pornografija, jagħrafha mill-ewwel malli jaraha. Protesta politika m'għandix il-ħila nfissirha, iżda nagħrafha malli niġi wiċċ imb'wiċċ magħha. Madankollu t- trolls għandhom raġun fuq ħaġa waħda. Il-protesta li ssir f'misraħ l-Assedju l-Kbir m'hix l-estensjoni ta' funeral. Il-vistu huwa kwistjoni privata u mal-mogħdija taż-żmien jinbidel f'memorja u l-ħajja ta' kuljum tissokta. Iżda protesta kontra l-inġustizzja tilħaq il-qofol tagħha biss meta ssir il-ġustizzja. U jekk il-ġustizzja tibqa' ma ssirx, jeħtieġ li nibqgħu ninsistu li ssir. Issa jekk int jidhirlek li għandek titlob li ssir ġustizzja għax mietlek il-kelb jew bużnannuk f'qasir il-għomor, good luck to you. Il-banalitajiet ma jnaqqsu xejn mill-argument favur il-libertà tal-kelma aktar u aktar meta l-kelma tkun kollox ħlief banali. Il-kwistjoni saħansitra anki Saviour Balzan fehemha . Issa jekk hawn xi ħadd li lil Daphne Caruana Galizia ma kien jaraha ħelwa xejn huwa proprju hu. Kif x'aktarx ma jarax ħelwin lil dawk kollha li jixgħelulha x-xemgħat. Iżda huwa fehem li meta l-istat jipprova joħnoq protesta, jkun qiegħed joħloq preċedent perikoluż li mbagħad ikun jista' jiġi applikat għal protesti oħrajn li forsi jista' jkollu l-ħajra jieħu sehem fihom hu. Jekk l-istat joħnoq il-protesti ta' dawk li ma jaqbilx magħhom, jista' wkoll joħnoq il-protesti ta' dawk li magħhom jara għajn m'għajn. Naqbel mija fil-mija. Għatu daqqa t'għajn lejn dan l-artiklu ta' Carmelo Mifsud Bonnici . Id-deputat tal-PN huwa ħaġa waħda ma' Adrian Delia u mat-tmexxija tal-PN li t-tnejn żammew lura milli jkunu spalla ma' spalla mas-segwaċi ta' Daphne. Iżda l-espożizzjoni fil- blogpost tiegħu ma tistax tkun aktar ċara: id-demokrazija ma teżistix meta l-istat juża s-setgħa tiegħu biex joħnoq il-protesti. Il-PN stess sejjaħ l-istqarrijiet pubbliċi ta' Owen Bonnici bħala ksur mill-aktar gravi tad-drittijiet fundamentali. Il-PN hawn m'huwiex ifittex li jħares id-drittjiet tiegħu iżda dawk tal-protestanti. Għalkemm ma jsemmix il-protesti ta' misraħ l-Assedju l-Kbir direttament, il-kunsillier Laburista Desmond Zammit Marmarà huwa mħasseb bl-istmerrija tal-gvern fil-konfront tas-soċjetà ċivili. Huwa espriema n-nuqqas ta' qbil tiegħu mal-mod kif il-gvern irrombla fuq il-fehmiet ta' kulħadd fil-kwistjoni tal-proġett ta' db fuq l-art tal-ITS u jsejħilha "demokrazija perversa". Ma setax ikun aktar ċar fi kliemu. Ir-raġunament mhuwiex wieħed kumplikat. Din l-arja kollha tal-gvern bl-awtorità kollha li għandu hi perikoluża minnha nnifisha u, hi x'inhi l-fehma tiegħek dwar kwistjonijiet speċifiċi, dawk kollha li għandhom il-qalbhom id-demokrazija tagħna qed jindunaw x'inhu jiġri f'Malta u qed jiġu xprunati biex jieħdu azzjoni. Il-kritika bil-miftuħ ta' Desmond Zammit Marmarà lill-partit tiegħu m'hi xejn ħlief att ta' kuraġġ u ta' konsistenza. Kif ukoll hi kuraġġjuża u konsistenti d-deċiżjoni tal-PN li jikkritika apertament l-azzjoni tal-gvern li joħnoq il-libertà tal-kelma. Daqstant ieħor li kuraġġjuża u konsistenti l-kritika ta' Saviour Balzan li, mil-lat tattiku, l-azzjonijiet tal-gvern m'humiex biss stupidi — sa hawn biss għandu l-ħila li jasal Mark Camilleri — iżda wkoll ta' min jistmerrhom. Id-deċiżjoni tiegħi li nħarrek lill-gvern fil-qorti m'hi xejn ħlief konsistenti mal-fehmiet ta' dawk li magħhom is-soltu ma narax għajn m'għajn: jiġifieri li hemm drittijiet fundamentali li ebda gvern m'għandu l-jedd li jikser u li jekk il-gvern jonios li jrażżan lilu nnifsu u joqgħod għal dak li tgħid il-kostituzzjoni, allura jkun dmir kulħadd li jitkellem u jirreżisti. Is-skiet jistieden it-twelid tal-banalitajiet u tal-baħnanati. U jistieden lill-gvern biex ikompli jabbuża u hu jikkonsolida postu fuq it-tron tas-setgħa. Previous: Ikun tajjeb jekk dan il-post terġgħu taqrawh Next: Is-sigrieti tal-Istat window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Is-skiet jistieden l-inkwiet